გნეუს ნევიუსი
გნეუს ნევიუსი (ლათ. Gnaeus Naevius; დ. დაახლ. ძვ. წ. 270, კამპანია — გ. ძვ. წ. 201, უტიკა, კართაგენთან, ახლანდელი ტუნისი, ჩრდ. აფრიკა) — კამპანიური წარმოშობის რომაელი პოეტი და დრამატურგი. საფუძველი ჩაუყარა რომაულ ეროვნულ დრამასა და ეპოსს. ძირითადად ეყრდნობოდა ბერძნულ თხზულებებს, მაგრამ მათში რომაული სინამდვილიდან ორიგინალური მასალა შეჰქონდა. კომედიების შეთხზვის დროს ნევიუსმა პირველად მიმართა კონტამინაციის ხერხს — ორი ან სამი ბერძნული კომედიის შეერთებით ქმნიდა ერთს, რომლის გმირები რომაულ ტოგაში იყვნენ გამოწყობილი. ნევიუსი კომედიებში თავს ესხმოდა პატრიციუსებს, რისთვისაც ციხეში ჩასვეს და რომიდანაც გააძევეს. მას ეკუთვნის აგრეთვე პოემა „პუნიკური ომი“ 7 წიგნად.